b'\n_START_ARTICLE_\nRela\xc8\x9biile externe ale Rom\xc3\xa2niei\n_START_SECTION_\nCooperarea militar\xc4\x83 \xc8\x99i misiunile pentru men\xc8\x9binerea p\xc4\x83cii\n_START_PARAGRAPH_\nRom\xc3\xa2nia s-a dovedit un partener de n\xc4\x83dejde al alia\xc8\x9bilor \xc3\xaen timpul R\xc4\x83zboiului din Golf, \xc3\xaen mod special \xc3\xaen timpul pre\xc8\x99edin\xc8\x9biei rom\xc3\xa2ne a Consiliului de Securitate al ONU. _NEWLINE_Rom\xc3\xa2nia a avut o participare valoroas\xc4\x83 \xc3\xaen opera\xc8\x9biunile UNAVEM II din Angola, IFOR/SFOR din Bosnia, Albania, Afganistan \xc8\x99i Irak, (unde are un contingent de peste 800 de solda\xc8\x9bi, sosi\xc8\x9bi dup\xc4\x83 invazia SUA \xc3\xaen aceast\xc4\x83 ultim \xc8\x9bar\xc4\x83). _NEWLINE_\xc3\x8en timpul conflictului din Iugoslavia, autorit\xc4\x83\xc8\x9bile rom\xc3\xa2ne au respectat cu stricte\xc8\x9be sanc\xc8\x9biunile dictate de ONU \xc3\xaempotriva Iugoslaviei. \xc3\x8en ciuda simpatiilor pro-s\xc3\xa2rbe din r\xc3\xa2ndul popula\xc8\x9bie \xc8\x99i a anumitor partide politice, Rom\xc3\xa2nia a sprijinit NATO \xc3\xaen campania din Kosovo \xc8\x99i a permis aeronavelor aliate s\xc4\x83 survoleze spa\xc8\x9biul aerian rom\xc3\xa2nesc. Rom\xc3\xa2nia fost prima \xc8\x9bar\xc4\x83 care a aderat la programul Parteneriat pentru Pace (ianuarie 1994), ceea ce i-a deschis drumul c\xc4\x83tre aderarea la NATO \xc3\xaen 2004. _NEWLINE_Rom\xc3\xa2nia este membr\xc4\x83 a OSCE \xc8\x99i a Consiliul de Cooperare Nord Atlantic\xc4\x83.\n_START_SECTION_\nRela\xc8\x9bii regionale\n_START_PARAGRAPH_\n\xc3\x8en 1996, Rom\xc3\xa2nia \xc8\x99i Ungaria au semnat \xc8\x99i ratificat un tratat care a rezolvat unele mai vechi litigii \xc8\x99i a pus bazele unor rela\xc8\x9bii de cooperare benefice ambelor \xc8\x9b\xc4\x83ri. \xc3\x8en 1997, Rom\xc3\xa2nia a semnat un tratat bilateral cu Ucraina prin care s-au rezolvat unele probleme teritoriale \xc8\x99i care privesc protec\xc8\x9bia minorit\xc4\x83\xc8\x9bilor. _NEWLINE_Rom\xc3\xa2nia a fost implicat\xc4\x83 activ \xc3\xaen activitatea unor organiza\xc8\x9bii regionle, precum Ini\xc8\x9biativa de Cooperare Sud-Est European\xc4\x83 \xc8\x99i Pactul de Stabilitate pentru Europa de Sud-Est \xc8\x99i a fost o for\xc8\x9b\xc4\x83 pozitiv\xc4\x83 \xc3\xaen sprijinirea eforturilor de men\xc8\x9binere a stabilit\xc4\x83\xc8\x9bii \xc8\x99i de promovare a cooper\xc4\x83rii \xc3\xaen zon\xc4\x83._NEWLINE_Rom\xc3\xa2nia a men\xc8\x9binut tot timpul rela\xc8\x9bii diplomatice cu statul Israel \xc8\x99i a sprijinit procesului de negociere pentru pace din Orientul Mijlociu ini\xc8\x9biat dup\xc4\x83 terminarea conflictului din Golf din 1991. de asemenea, Rom\xc3\xa2nia este membru fondator al Organiza\xc8\x9biei de Cooperare la Marea Neagr\xc4\x83.\n_START_SECTION_\nRela\xc8\x9biile cu Republica Moldova\n_START_PARAGRAPH_\nRela\xc8\x9biile Rom\xc3\xa2niei cu vecinul Moldova au fost \xc3\xaencordate din 1994, dup\xc4\x83 o scurt\xc4\x83 perioad\xc4\x83, \xc3\xaen timpul c\xc4\x83reia se p\xc4\x83rea c\xc4\x83 se va produce unirea celor dou\xc4\x83 \xc8\x9b\xc4\x83ri. Cea mai mare parte a statului ap\xc4\x83rut dup\xc4\x83 disolu\xc8\x9bia Uniunii Sovietice a fost parte a Rom\xc3\xa2niei \xc3\xaen perioada interbelic\xc4\x83. Cople\xc8\x99itoarea majoritate a lingvi\xc8\x99tilor sunt de acord ca a\xc8\x99a-zisa limb\xc4\x83 moldoveneasc\xc4\x83 este similar\xc4\x83, sau este aceea\xc8\x99i limb\xc4\x83 cu limba rom\xc3\xa2n\xc4\x83. Cu toate acestea, la Chi\xc8\x99in\xc4\x83u, autorit\xc4\x83\xc8\x9bile au fost rezervate fa\xc8\x9b\xc4\x83 de posibilitatea unirii cu Rom\xc3\xa2nia, dup\xc4\x83 ob\xc8\x9binerea independen\xc8\x9bei, merg\xc3\xa2ndu-se p\xc3\xa2n\xc4\x83 acolo \xc3\xaenc\xc3\xa2t limb\xc4\x83 oficial\xc4\x83 s\xc4\x83 fie proclamat\xc4\x83 limba moldoveneasc\xc4\x83, relu\xc3\xa2ndu-se tezele anti\xc8\x99tiin\xc8\x9bifice sovietice conform c\xc4\x83reia aceasta este vorbit\xc4\x83 de majoritatea de etnici moldoveni, un popor diferit de cel rom\xc3\xa2n, limba rom\xc3\xa2n\xc4\x83 fiind prin urmare limba vorbit\xc4\x83 de una dintre minorit\xc4\x83\xc8\x9bile na\xc8\x9bionale din zon\xc4\x83. Cu toate acestea, Rom\xc3\xa2nia a r\xc4\x83mas interesat\xc4\x83 de rezolvarea problemelor Republicii Moldova, \xc3\xaen mod special \xc3\xaen cazul conflictului din regiunea separatist\xc4\x83 a Transnistriei. Pe de alt\xc4\x83 parte, trebuie spus c\xc4\x83 p\xc3\xa2n\xc4\x83 \xc3\xaen 2010 cele dou\xc4\x83 \xc8\x9b\xc4\x83ri nu au reu\xc8\x99it s\xc4\x83 ajung\xc4\x83 la o \xc3\xaen\xc8\x9belegere pentru un tratat bilateral.\n_START_SECTION_\nRela\xc8\x9biile cu Ucraina \xc8\x99i Rusia\n_START_PARAGRAPH_\n\xc3\x8entre Rusia \xc8\x99i Rom\xc3\xa2nia exist\xc4\x83 problema nerezolvat\xc4\x83 a Tezaurului._NEWLINE_Vezi \xc8\x99i: Pierderi teritoriale ale Rom\xc3\xa2niei_NEWLINE_Ne\xc3\xaen\xc8\x9belegerile Rom\xc3\xa2niei cu Ucraina sunt o "mo\xc8\x99tenire" a rela\xc8\x9biilor rom\xc3\xa2no-sovietice \xc8\x99i provin din extinderile teritoriale ale Uniunii sovietice posterioare tratatului de pace de la Paris din 1947, de-a lungul Bra\xc8\x9bului Chilia, la gurile Dun\xc4\x83rii \xc8\x99i \xc3\xaen Marea Neagr\xc4\x83, miza principal\xc4\x83 fiind z\xc4\x83c\xc4\x83mintele de petrol \xc8\x99i de gaze din zona insulei \xc8\x98erpilor \xc8\x99i din platforma continental\xc4\x83 a M\xc4\x83rii Negre la est de Sulina. Problema bra\xc8\x9bului Chilia a fost "rezolvat\xc4\x83" prin tratatul frontalier rom\xc3\xa2no-ucrainean semnat la Constan\xc8\x9ba \xc3\xaen iunie 1997 prin care Rom\xc3\xa2nia a renun\xc8\x9bat definitiv la teritoriile anexate de URSS \xc3\xaen 1948, cu excep\xc8\x9bia insuli\xc8\x9bei Maican; problema apelor din jurul insulei \xc8\x98erpilor a fost prezentat\xc4\x83 \xc3\xaen fa\xc8\x9ba Cur\xc8\x9bii Interna\xc8\x9bionale de Justi\xc8\x9bie de la Haga \xc3\xaen 2009. Ucraina (care plasase limita revendic\xc4\x83rii sale mult mai aproape de coastele rom\xc3\xa2ne\xc8\x99ti dec\xc3\xa2t de ale sale) nu a ob\xc8\x9binut la Haga dec\xc3\xa2t 20% din totalul zonei litigioase, dar 65% din zona a c\xc4\x83rei ad\xc3\xa2ncime medie este sub 40 m._NEWLINE_Vezi \xc8\x99i: Pierderi teritoriale ale Rom\xc3\xa2niei'